
Bærekraftig utvikling i Brasil

Status
Brasil er verdens femte største land med 213 millioner mennesker og rikelig med naturressurser. I løpet av de siste tjuefem årene har landet blitt mye rikere, og blir omtalt som Latin-Amerikas ledende økonomiske makt. Noe av rikdommen skyldes at de har hogget ned store areal med regnskog, blant annet for å drive gruver, jordbruk og kvegdrift. Men rikdommen er svært ulikt fordelt og det er store økonomiske forskjeller mellom de som har mest og minst i landet. Korrupsjon og mangel på utdannet arbeidskraft har hemmet utviklingen og skapt dype kløfter i samfunnet. 
Myndighetene har gjort en del tiltak for å rette opp problemene knyttet til avskoging, sosial ulikhet og mangel på bærekraftig energi. 
Regnskogen
Brasil har et svært variert landskap. I den nordlige delen av landet ligger regnskogområdet Amazonas. Her er avskoging et stort problem, og det er mye ulovlig hogst og brenning av jord for å kunne dyrke den. I 2005 var allerede en femtedel av skogen hugget ned, og regnskogen reduseres med mellom 1,5-4 prosent hvert år. Tapet av regnskog ødelegger Brasils rike dyre- og planteliv, bidrar til global oppvarming, og det truer næringsgrunnlaget til indianerbefolkningen i området.  
For å bremse avskogingen, satte myndighetene i gang et prosjekt hvor familier som bor i regnskogen får penger for å la være å drive ulovlig hogst og brenne ned områder for å dyrke jorda. Familiene fikk i tillegg opplæring i hvordan de kan bruke skogen uten å ødelegge den. Dette har bremset avskogingen i Brasil. 
Skole og helse
Brasil er ett av landene i Latin-Amerika med størst forskjell mellom fattig og rik. Forskjellene er spesielt synlig i byene hvor en stor del av befolkningen lever i slumområder, også kalt «favelas». Dette går ut over både helsa og utdanningen til de fattigste familiene.

Et tiltak myndighetene har gjort for å øke skoledeltakelse er å tilby fattige familier penger for å sende barna sine på skolen og vaksinere dem. Skolebarn i fattige områder får i tillegg gratis mat på skolen. Dette gir foreldrene enda en god grunn til å sende barna sine til skolen.
Foreldrene kan også gå på gratis kurs for å lære og lese og skrive selv. 13 millioner familier har hittil blitt hjulpet på denne måten. Barn som får skolegang har bedre muligheter til å få seg en god jobb og komme seg ut av fattigdommen de ble født inn i.
De familiene som har aller minst, får pakker med mat og informasjon om hvordan de kan spise riktig, for å sikre at hele familien holder seg sunn og frisk.
Bærekraftig energi
Myndighetene ønsker at flere skal få strøm i hjemmet sitt, og betaler derfor for å bygge små kraftstasjoner og strømnettverk. Mer enn 300 000 mennesker jobber nå i selskaper som arbeider med strømnettet. Bærekraftig energi har imidlertid vært vanskelig for Brasil. 
Foreløpig har de løst det på to måter: 
1. De har bygget enorme damanlegg som brukes til vannkraft.
2. Landet lager drivstoff av sukkerrør som kan brukes til biler i stedet for bensin.
Brasil er verdens nest største produsent av vannkraft, og hele 60 prosent av landets elektrisitet kommer fra vannkraft. Vannkraft er en fornybar energikilde som ikke skader klimaet. Men byggingen av dammer kan være et problem for miljøet. Der hvor dammene er, kan det ikke bo dyr, fugler, planter eller mennesker. Artene som bor der, står i fare for å bli utryddet når de mister hjemmene sine. Vann fra elver føres til dammene slik at andre områder får mindre vann. Andre områder har blitt oversvømt. 
Byggingen av de store damanleggene har i tillegg ført til større utslipp av metangass, som er mer skadelig for klimaet som CO2. For at elver og dammer skal fylles, trengs det regn. Hvis det kommer mindre nedbør i fremtiden på grunn av klimaendringer, kan ikke Brasil produsere like mye energi fra dammene. Dammene er i tillegg bygget langt unna der hvor det bor flest folk. Mye energi forsvinner i strømnettet når den transporteres fra anlegget til husene. 
Om du lager drivstoff til biler av planter, kalles det biodrivstoff. For å lage biodrivstoff, kan du bruke mais, soya eller sukkerrør. Sukkerrør er bedre for miljøet enn mais og du trenger mindre plass. Da er det mer plass til å dyrke mat. 
Landbruket står for en stor del av eksporten i Brasil. Det er derfor viktig at det ikke brukes for mange jorder til å dyrke sukkerrør. Brasil trenger god plass til å dyrke nok mat til folk, og de kan ikke fortsette å hugge ned regnskogen for å få tilgang på mer jord. 
